Virginie Baïkoua

**Virginie Baikoua**, wacce kuma aka fi sani da **Virginie Mbaikoua** (an haife ta a shekara ta 1966 ko 1967), 'yar siyasar Afirka ta Tsakiya ce.

## Rayuwar farko da aiki
An haifi Baïkoua a shekarar 1966 ko 1967. Asalinta ko dai Paoua ko Bémaïdé ne.    Ita 'yar janar kuma shugaban 'yan tawaye ne, Alphonse Mbaikoua.  Tana da shekaru 15, ta shiga cikin ayyukan ƙungiyar mata matasa ta Paoua. Ta ƙaura zuwa Poitiers, Faransa a shekarar 1986. A shekarar 1988, ta zauna a Lyon kuma ta yi aiki a matsayin sakatariya mai kula da harkokin zamantakewa da tsafta na Urban Community of Lyon har zuwa shekara ta 2008. Yayin da take zaune a Lyon, ta shiga cikin al'ummomin Afirka ta Tsakiya.  

A shekara ta 2003, Baïkoua ta kafa SOLISIDAC, wata ƙungiya mai zaman kanta da ke yaki da kamuwa da cutar kanjamau, cututtukan da ake ɗauka ta hanyar jima'i (STDs), zazzaɓin cizon sauro, da tarin fuka, sannan ta taimaka wa mata masu rauni.  An ba ta kyautar "mace ɗaya, wata ɗaya, labari ɗaya" ta hanyar Forum of International Solidarity Organizations of Migrant a shekara ta 2014 saboda tallata tafiyar mata 'yan cirani zuwa Faransa don yin aiki a asalin ƙasar ta. 

## Aikin siyasa
Baïkoua ta fara aikinta na siyasa ta hanyar tsayar da kanta a matsayin 'yar takarar 'yar majalisa a gundumar Bimbo ta IV a babban zaɓen Afirka ta Tsakiya tsakanin shekarun 2015 zuwa 16. Duk da haka, ta kasa samun kujera a Majalisar Dokoki ta Ƙasa. 

### Ministar Harkokin Jama'a, Sulhu na Ƙasa, Ayyukan Jin Kai, da Haɗin Kai
A ranar 11 ga watan Afrilu, 2016, Sarandji ta naɗa Baïkoua a matsayin ministar harkokin zamantakewa da sulhu ta ƙasa, inda ta maye gurbin Florence Lydie Ndouba.   A lokacin bikin miƙa mulki a ranar 14 ga watan Afrilu, 2016, ta ayyana cewa haɗin kai na zamantakewa shine babban fifiko.  A ƙarƙashin mulkinta, ta sami nasarar rufe sansanonin 'yan gudun hijira a filin jirgin saman ƙasa da ƙasa na Bangui M'Poko.  Baya ga haka, ta kuma zama shugabar tawagar sulhu don tattaunawar zaman lafiya ta Bangassou a shekarar 2017 kuma ta soke taron ƙungiyar Marie Annick Service ta Organization of Central African Women (OFCA) bayan umarnin hana Marie Annick Service "amfani da ikon OFCA."   A lokacin bikin tunawa da Ranar Jinƙai ta Duniya da aka yi a Bangui a ranar 19 ga watan Agusta, 2017, Baïkoua ta kira ƙungiyoyi masu makamai da su dakatar da tashin hankali da kuma shiga tattaunawa. 

A ƙarƙashin gwamnatin Sarandji 2, Baïkoua ta yi aiki a matsayin Ministar Ayyukan Jinƙai da Sulhu na Ƙasa.  A shekarar 2019, ta sanya hannu kan yarjejeniyoyi uku da Kamaru da Jamhuriyar Demokraɗiyyar Kongo kan mayar da 'yan gudun hijirar Afirka ta Tsakiya.   Baya ga haka, ta ƙaddamar da ayyukan da suka dawo da mutanen da suka rasa matsuguni zuwa Bangui da Berbérati wanda EU ta ba da kuɗi ta hannun Asusun Amincewa na Bekou a ranar 30 ga watan Agusta 2018.  Ta sake tsayawa takara a babban zaɓen Afirka ta Tsakiya a 2020-21 a matsayin 'yar takarar majalisar dokoki daga jam'iyyar MCU mai wakiltar gundumar Bimbo IV kuma ta lashe zaɓen.   A ranar 24 ga watan Yuni 2021, an sake naɗa Baïkoua a matsayin ministar ayyukan jinƙai a ƙarƙashin sunan Ministan Ayyukan Jinƙai da Haɗin Kai. 

A lokacin kuri'ar raba gardama kan kundin tsarin mulkin Afirka ta Tsakiya ta 2023, ta shiga ƙungiyar kamfen ɗin goyon bayan zaɓen raba gardama kuma ta zama memba na Hukumar Haɗa kan Jama'a da Yaɗa Farfaganda.  Ta sauƙa daga muƙamin ministar ayyukan jin kai da haɗin kai a ranar 8 ga watan Janairu 2024 kuma Josiane Lina Bemaka-Soui ta maye gurbinta. 

## Rayuwa ta sirri
Baïkoua tana da aure kuma tana da 'ya'ya uku.  Ita 'yar'uwar ɗan siyasar Afirka ta Tsakiya Timoléon Mbaïkoua ce. 

## Manazarta